钦定古今图书集成/明伦汇编/闺媛典/第045卷 > 段丰妻慕容氏
## 钦定古今图书集成/明伦汇编/闺媛典/第045卷 > 段丰妻慕容氏

按《晋书列女传》：“段丰妻慕容氏，德之女也。有才慧，善
书史，能鼓琴。德既僭位，署为平原公主。年十四，适于
丰。丰为人所谮被杀，慕容氏寡归，将改适伪寿光公
馀炽。慕容氏谓侍婢曰：‘我闻忠臣不事二君，贞女不
更二夫。段氏既遭无辜，已不能同死，岂复有心于重
行哉？今主上不顾礼义嫁我，若不从，则违严君之命
矣’。”于是克日交礼。慕容氏姿容婉丽，服饰光华，炽睹
之甚喜。经再宿，慕容氏伪辞以疾，炽亦不之逼。三日
还第，沐浴置酒，言笑自若。至夕，密书其裙带云：“死后
当埋我于段氏墓侧，若魂魄有知，当归彼矣。”遂于浴
室自缢而死。及葬，男女观者数万人，莫不叹息曰：“贞
哉公主！”路经馀炽宅前，炽闻挽歌之声，恸绝良久。